Diari Oficial de la Generalitat Valenciana


Sumari del DOGV 5155, del 15-12-2005 (2005/13978)

RESOLUCIÓ de 29 de novembre de 2005, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de col·laboració entre el Servici Valencià d'Ocupació i Formació de la Generalitat Valenciana (SERVEF) i la Confederació Hidrogràfica del Xúquer, dependent del Ministeri de Medi Ambient, per a l'execució de treballs inclosos en el Programa d'Actuacions Mediambientals (PAMER) per a l'exercici 2005.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5155

Data del DOGV
:   15-12-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/13727


Data del document
:   29-11-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * Confederació Hidrogràfica
    * Servici Valencià d'Ocupació i Formació
    * sanejament
    * cooperació administrativa
    * administració central

RESOLUCIÓ de 29 de novembre de 2005, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de col·laboració entre el Servici Valencià d'Ocupació i Formació de la Generalitat Valenciana (SERVEF) i la Confederació Hidrogràfica del Xúquer, dependent del Ministeri de Medi Ambient, per a l'execució de treballs inclosos en el Programa d'Actuacions Mediambientals (PAMER) per a l'exercici 2005. [2005/X13427]
  
Subscrit, després de la tramitació prèvia reglamentària, entre el Servici Valencià d'Ocupació i Formació de la Generalitat Valenciana (SERVEF) i la Confederació Hidrogràfica del Xúquer, dependent del Ministeri de Medi Ambient, el 12 de juliol de 2005, un Conveni de col·laboració per a l'execució de treballs inclosos en el Programa d'Actuacions Mediambientals (PAMER) per a l'exercici 2005, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0711/2005, i que figura com a annex d'esta resolució.
  
València, 29 de novembre de 2005.- El director general de Relacions amb les Corts i Secretariat del Govern: Antonio V. Peral Villar.
  
Conveni de col·laboració entre el Servici Valencià d'Ocupació i Formació de la Generalitat Valenciana (SERVEF) i la Confederació Hidrogràfica del Xúquer, dependent del Ministeri de Medi Ambient, per a l'execució de treballs inclosos en el Programa d'Actuacions Mediambientals (PAMER) per a l'exercici 2005.
  
València, 12 de juliol de 2005.
  
Reunits:
  
D'una part, l'Honorable Senyor conseller d'Economia, Hisenda i Ocupació, Gerardo Camps Devesa, nomenat conseller pel Decret 5/2003, de 20 de juny, del president de la Generalitat Valenciana (DOGV de 21.06), a qui se li va assignar la titularitat de la Conselleria d'Economia, Hisenda i Ocupació pel Decret 7/2004, de 27 d'agost, del president de la Generalitat Valenciana (DOGV de 30.08), en representació del Servici Valencià d'Ocupació i Formació (SERVEF), sobre la base de les facultats conferides pel Reglament del SERVEF aprovat pel Decret 41/2001, de 27 de febrer de 2001, i autoritzat per Acord de data 8 de juliol de 2005, del Govern Valencià.
  
I d'una altra, l'Excel·lentíssim Senyor President de la Confederació Hidrogràfica del Xúquer, Juan José Moragues Terrades, nomenat pel Reial Decret 1.250/2004, de 14 de maig, del Consell de Ministres (BOE de 15.05), en virtut de les facultats que li confereix l'article 30 del Reial Decret Legislatiu 1/2001, de 20 de juliol, pel qual s'aprova el Text Refós de la Llei d'Aigües.
  
Les parts, en l'exercici dels seus respectius càrrecs i en la representació que tenen, es reconeixen recíprocament capacitat i competència per a formalitzar el present Conveni i
  
Manifesten:
  
Que sobre la base de les diferents competències atribuïdes a cada un dels organismes que subscriuen el present Conveni, el Servici Valencià d'Ocupació i Formació de la Generalitat Valenciana (SERVEF), organisme autònom adscrit a la Conselleria d'Economia, Hisenda i Ocupació creat per la Llei 3/2000, de 17 d'abril, de la Generalitat Valenciana, al qual se li atribueixen, entre altres, les funcions adreçades a l'impuls i l'execució de la política de la Generalitat Valenciana en matèria de polítiques actives d'ocupació, subministra els fons per al Programa d'Actuacions Mediambientals (PAMER), establit mitjançant l'Ordre de 30 de desembre de 2004, publicada en el DOGV núm. 4.951 de 22 de febrer de 2005. En execució del mateix estan previstes, entre altres, actuacions en llits i en barrancs que són «Domini Públic Hidràulic», la qual cosa, i tenint en compte el fi pretés, comporta que la Confederació Hidrogràfica del Xúquer, que té com a funció especifica la política d'aigües i de llits, aporte una especial col·laboració en el desenvolupament dels treballs pertinents, tant en l'àmbit tècnic com en l'instrumental mecànic.
  
Per la seua banda, la Llei 30/1992, de 26 de novembre, modificada per la Llei 4/1999, de Règim Jurídic de les Administracions Públiques i del Procediment Administratiu Comú, en l'article 15 estableix que la realització d'activitats de caràcter material, tècnic o de servicis de la competència dels òrgans administratius, podrà ser encomanada a altres òrgans de la mateixa administració o de distinta per raons d'eficàcia o quan no es posseïsquen els mitjans tècnics idonis per a exercir-les. D'acord amb això, la comanda de gestió entre òrgans administratius que pertanyen a distintes administracions públiques haurà de formalitzar-se mitjançant el corresponent conveni entre elles.
  
En conseqüència, les parts,
  
Acorden:
  
Primera
  
El Servici Valencià d'Ocupació i Formació (SERVEF), encomana la direcció tècnica dels treballs del PAMER a la Confederació Hidrogràfica del Xúquer, a través de la seua Comissaria d'Aigües, quan els treballs es realitzen a llits de rius i barrancs dins de la seua circumscripció territorial. Per a això, el comissari d'Aigües designarà els tècnics de l'Àrea de Gestió del Domini Públic Hidràulic encarregats de la direcció i l'avaluació dels treballs previstos en el present Conveni, així com el personal auxiliar que considere convenient.
  
La Comissaria d'Aigües informarà el Servici Valencià d'Ocupació i Formació (SERVEF), d'ofici o a instància d'aquesta, de les qüestions relacionades amb les actuacions als diferents llits que considere d'interés per a major eficàcia dels treballs derivats del Programa d'Actuacions Mediambientals (PAMER).
  
Segona
  
La Confederació Hidrogràfica del Xúquer, a més, col·labora amb l'aportació d'instrumental mecànic disponible per a aquestes tasques de neteja de llits i amb els mitjans auxiliars, maquinària i combustible que siguen necessaris, a càrrec de fons propis de l'esmentat organisme, fins a la quantitat de noranta mil cent cinquanta euros (90.150 euros).
  
Tercera
  
La maquinària i els mitjans auxiliars inventariables seran posats a disposició dels ajuntaments interessats, adjudicataris del Programa. Serà obligació d'aquestos ajuntaments el reintegrament dels citats mitjans a l'acabament dels treballs objecte de l'adjudicació, a la Confederació Hidrogràfica del Xúquer.
  
Quarta
  
Una vegada finalitzats els treballs, es redactarà un informe pel tècnic encarregat, amb el vistiplau del cap de l'Àrea de Gestió del Domini Públic Hidràulic i es remetrà al Servici Valencià d'Ocupació i Formació (SERVEF).
  
Cinquena
  
Les qüestions que es plantegen en el desenvolupament de la gestió del Programa d'Actuacions Mediambientals (PAMER) seran resoltes, en l'àmbit de les seues respectives competències, per cada una de les parts que firmen el present Conveni, sense perjuí d'actuar coordinadament, per a la qual cosa podran efectuar-se les oportunes consultes prèvies i sol·licitar-se mútuament la informació i l'assistència activa que respectivament necessiten.
  
Sisena
  
El present Conveni autoritza per a realitzar les neteges de llits, marges i riberes de rius i trams inferiors de barrancs que estiguen compresos en el seu àmbit d'actuació, i correspondrà al director tècnic dels treballs l'adequació d'aquestos a la millora de les característiques hidràuliques d'aquells.
  
Setena
  
El termini de vigència del present Conveni serà el corresponent a la duració temporal del PAMER, o siga, fins al 31 de desembre de 2005, excepte denúncia de qualsevol de les parts, que haurà de ser comunicada a l'altra amb una antelació mínima de quinze dies respecte de la data en què es desitge deixar sense efecte el que es convé.
  
I perquè conste als efectes oportuns, i com a prova de conformitat, firmen els compareixents el present Conveni, al lloc i en la data indicats més amunt.
  
En representació del SERVEF,
  
el conseller d'Economia, Hisenda i Ocupació,
  
GERARDO CAMPS DEVESA
  
El president de la Confederació Hidrogràfica del Xúquer,
  
JUAN JOSÉ MORAGUES TERRADES